**Likumprojekta**

**„Par Eiropas Padomes Konvenciju par kino kopražojumiem (pārskatīta)” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | 2017.gada 30.janvārī Eiropas Padome ir atvērusi parakstīšanai Eiropas Padomes Konvenciju par kino kopražojumiem (pārskatīta) (turpmāk – Konvencija), kas pēc tās stāšanās spēkā aizstās 1992.gada 2.oktobrī pieņemto Eiropas Padomes „Eiropas konvenciju par kino kopražojumiem” (turpmāk – 1992.gada Konvencija).  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ar 1992.gada Konvenciju izveidotā starptautiskā sadarbības platforma nodrošināja vienotu tiesisku ietvaru kopražojumu veidošanā un to atbalsta instrumentu nodrošināšanā. 1992.gada Konvencijai kopumā ir pievienojušas 43 valstis, tai skaitā Latvija (Latvija konvencijai pievienojās 1993.gada 27.septembrī). Tās sniegtās iespējas līdz šim aktīvi ir izmantojuši ar Latvijas producenti. Laika periodā no 2014. – 2016.gadam Latvija Eiropas Atbalsta fondam kinematogrāfisko un audiovizuālo darbu kopražojumiem un to izplatīšanai – *Eurimages,* ir iemaksājusi kopā 348 705 *euro* (116 235 *euro* gadā). Atbalstam kopumā šajā periodā tika iesniegti deviņi kopražojuma projekti ar Latvijas producentu dalību, no kuriem atbalstu ieguva pieci projekti, no kuriem divas filmas ir Latvijas vairākuma projekti: Viestura Kairiša MELĀNIJAS HRONIKA (Mistrus Media) un Jāņa Norda AR PUTĀM UZ LŪPĀM (Tasse Film). Atbalstītie projekti šajā laika periodā kopumā no fonda *Eurimages* ir saņēmuši 650 000 *euro*. Kopš 1992.gada Konvencijas pieņemšanas situācija kino nozarē ir mainījusies, to ir ietekmējusi gan tehnoloģiju attīstība, kas būtiski ir mainījusi filmu ražošanas, izplatīšanas tehnoloģiju, kā arī būtiskas pārmaiņas ir skārušas kino jomā pieejamos valsts, reģionālos un starptautiskos finanšu atbalsta instrumentus. Kopumā Eiropas filmu industrija ir kļuvusi arvien atvērta dažāda veida sadarbībai ar partneriem ne tikai Eiropas Savienības dalībvalstu starpā, bet ar sadarbības partneriem no visas pasaules. Ņemot vērā iepriekš minēto, Eiropas Padome ir pieņēmusi pārskatīto Konvenciju, atbilstoši pārmaiņām nozarē, lai nodrošinātu tajā paredzētās sadarbības platformas atbilstību mūsdienu situācijai.Likumprojekts paredz pieņemt un apstiprināt Konvenciju, par kompetento institūciju šās Konvencijas saistību izpildei atbilstoši Konvencijas 5.pantam noteikt Nacionālo kino centru, kas saskaņā ar Filmu likuma 10.panta otrās daļas 10.punktu piešķir filmai kopražojuma statusu, tai skaitā saskaņā ar 1992.gada konvenciju.Konvencijas mērķis ir sekmēt starptautisko kino kopražojumu veidošanu, izmantojot Konvencijā paredzētos instrumentus. Konvencija nosaka kritērijus un kārtību, kādā filma var pretendēt uz kopražojuma statusu, to novērtēšanas metodiku, kopproducentu tiesības uz kinematogrāfisku darbu, kopproducentu finansiālā, tehniskā un mākslinieciskā ieguldījuma un līdzdalības nosacījumus, kopražojuma rezultātā radītās filmas eksportēšanas nosacījumus, kopražojuma filmas nodrošināšanas kopražotāja dalībvalsts valsts valodā un nosacījumus, pēc kuriem tiek noteikta dalībvalsts, kura ir tiesīga demonstrēt kopražojumu starptautiskajos festivālos. Konvenciju piemēro attiecībā uz:* kopražojumiem, kuru veidošanā iesaistīti vismaz trīs kopproducenti, kas pārstāv trīs dažādas konvencijas dalībvalstīs;
* kopražojumiem, kuru veidošanā iesaistīti vismaz trīs kopproducenti, kas pārstāv trīs dažādas konvencijas dalībvalstīs, un vēl viens vai vairāki kopproducenti, kas nepārstāv nevienu no šīs konvencijas dalībvalstīm. Kopējais tādu kopproducentu ieguldījums, kuri nepārstāv nevienu no dalībvalstīm, nedrīkst pārsniegt 30 % no kopējām ražošanas izmaksām.

Ja nav noslēgts līgums, kas reglamentē divu Konvencijas dalībvalstu attiecības divpusēja kopražojuma veidošanā, Konvenciju var piemērot arī divpusējiem kopražojumiem.Konvencija salīdzinājumā ar 1992.gada Konvencija paredz šādas būtiskas izmaiņas:* samazina katra kopproducenta iemaksu minimālo un maksimālo proporciju, lai uz to attiecinātu šīs Konvencijas nosacījumus. Daudzpusēja kopražojuma gadījumā minimālais ieguldījums nedrīkst būt mazāks kā 5 % (līdzšinējo 10% vietā) un maksimālais ieguldījums nedrīkst pārsniegt 80 % (līdzšinējo 70% vietā) no kinematogrāfiskā darba kopējām veidošanas izmaksām. Divpusēja kopražojuma gadījumā (Konvencijas 2.panta 4.punktā noteiktajos gadījumos) minimālais ieguldījums nedrīkst būt mazāks kā 10 % (līdzšinējo 20% vietā) un maksimālais ieguldījums nedrīkst pārsniegt 90 % (līdzšinējo 80% vietā) no kinematogrāfiskā darba kopējām veidošanas izmaksām. Attiecīgi jaunie sliekšņi paplašina filmu loku, uz kuriem attiecināmi šīs Konvecnijas nosacījumi un attiecīgi arī iepsējas saņemt atbalstu, bet vienlaikus tiek saglabātas jau pau pašlaik 1992.gada konvencijā paredzētās tiesības dalībvalstīm, ierobežot valsts atbalsta saņemšanas iespējas, ja minimālais ieguldījums ir mazāks nekā 20 % vai arī dalība kopražojumā ir tikai finansiāla;
* paredz iespēju Eiropas Padomes Ministru komitejai pēc apspriešanās ar dalībvalstīm uzaicināt Konvencijai pievienoties jebkuru valsti, attiecīgi paplašinot Konvencijas darbības jomu, atverot to Eiropas Padomes valstīm, kuras nav Eiropas Padomes dalībvalstis, un ievieš jēdzienu „starptautisks kino kopražojums”, aizstājot jēdzienu „Eiropas kino kopražojums”;
* paredz par šīs Konvencijas īstenošanas kontroli atbildīgajai institūcijai *Eurimages* jaunas funkcijas – veicināt pieredzes un labas prakses apmaiņu starp dalībvalstīm šīs Konvencijas piemērošanā, tajā skaitā, nepieciešamības gadījumā, izstrādājot ieteikumus Konvencijas piemērošanā.

Konvencija stājas spēkā mēneša pirmajā dienā pēc tam, kad ir pagājuši trīs mēneši kopš dienas, kad trīs valstis, tostarp vismaz divas Eiropas Padomes dalībvalstis, ar parakstiem ir apliecinājušas savu piekrišanu atzīt Konvenciju par saistošu saskaņā ar tās 18.panta noteikumiem. Konvenciju ir parakstījušas 16 dalībvalstis (Kipra, Grieķija, Malta, Itālija, Lietuva, Luksmeburga, Nīderlande, Norvēģija, Polija, Portugāle, Serbija, Slovākija, Slovēnija, Spānija, Zviedrija un Beļģija) un ratificējušas četras dalībvalstis (Norvēģija, Slovākija, Zviedrija un Nīderlande) attiecīgi saskaņā ar Konvencijas nosacījumiem tā stāsies spēkā 2017.gada 1.oktobrī.Konvencija savās dalībvalstīs aizstāj 1992.gada Konvenciju. Savukārt attiecībās starp šīs Konvencijas dalībvalsti un tādu 1992. gada Konvencijas dalībvalsti, kura nav ratificējusi šo Konvenciju, arī turpmāk tiks piemērota 1992. gada Konvencija, attiecīgi abas Konvencijas pārejas periodā tiks piemērotas paralēli.Konvencijas ratificēšana, atstās pozitīvu ietekmi uz Latvijas producentu iespējām pretendēt uz dažāda veida atbalsta mehānismiem. Laika periodā no 2014.gada – 2016.gadam ir pabeigtas 11 Latvijas majoritātes kopražojuma filmas (četras spēlfilmas, piecas dokumentālās filmas  un divas animācijas) un 10 Latvijas minoritārās kopražojuma filmas (četras spēlfilmas, piecas dokumentālās filmas un viena animācija) – kopā 21 filma. Attiecīgi kopražojumu skaits ar Latvijas kopproducenta dalību varētu pieaugt par 30–50%, kas galvenokārt būtu saistāms ar kopražojuma minimālā ieguldījuma sliekšna samazināšanu no 10 % uz 5 %. |
| 3. | Projekta izstrādē iesaistītās institūcijas | Nacionālais kino centrs |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Komersanti un personas, kas darbojas kino nozarē un piedalās starptautisku kopražojumu veidošanā. |
| 2. | Tiesiskā regulējuma ietekme uz tautsaimniecību un administratīvo slogu | Projekts atstās pozitīvu ietekmi uz tautsaimniecību, ņemot vērā, ka tas paplašinās iespējas Latvijas producentiem pretendēt uz dažāda veida finanšu atbalsta mehānismiem. Projekts neparedz palielināt administratīvo slogu. |
| 3. | Administratīvo izmaksu monetārs novērtējums | Projekts neparedz palielināt administratīvo slogu. |
| 4. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Nepieciešami grozījumi šādos normatīvajos aktos:1. Filmu likuma 10.panta otrās daļas 10.punktā, precizējot atsauci uz konvencijas nosaukumu, saskaņā ar kuru Nacionālais kino centrs piešķir kopražojuma statusu;
2. Ministru kabineta 2010.gada 12.oktobra noteikumos Nr.975 „Kārtība, kādā Nacionālais kino centrs piešķir publisko finansējumu filmu nozares projektiem”, precizējot atsauci uz konvencijas nosaukumu.
 |
| 2. | Atbildīgā institūcija | Nacionālais kino centrs. |
| 3. | Cita informācija | Konvencija aizstāj 1992.gada 2.oktobra konvenciju „Eiropas konvencija par kino kopražojumiem”, bet tiesiskajās attiecībās ar dalībvalstīm, kuras ir pievienojušās 1992.gada 2.oktobra konvenciju „Eiropas konvencija par kino kopražojumiem”, bet nav pievienojušās šai Konvencijai, tiks piemērota 1992.gada 2.oktobra konvenciju „Eiropas konvencija par kino kopražojumiem”. Normatīvisma mazināšanas nolūkā, grozījums Filmu likumā tiks virzīts vienlaikus ar citiem likuma grozījumiem pēc būtības. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Par projektu informēta Filmu padome un atbalsta projekta tālāku virzību. |
| 2. | Sabiedrības līdzdalība projekta izstrādē | Latvijas Producentu asociācija atbalsta Latvijas pievienošanos Konvencijai. Likumprojekts „Par Eiropas Padomes Konvenciju par kino kopražojumiem (pārskatīta)” kopā ar tā sākotnējās ietekmes novērtējuma ziņojumu (anotāciju) un Konvenciju 2017.gada 1.augustā tika ievietots Kultūras ministrijas tīmekļvietnē [www.km.gov.lv](http://www.km.gov.lv) sadaļā „Sabiedrības līdzdalība” aicinot sabiedrību izteikt savu viedokli un priekšlikumi netika saņemti, izmantojot interneta pakalpojumus līdz 2017.gada 14.augustam. |
| 3. | Sabiedrības līdzdalības rezultāti | Sabiedrības līdzdalības rezultātā viedokļi par Likumprojektu „Par Eiropas Padomes Konvenciju par kino kopražojumiem (pārskatīta)”, tā sākotnējās ietekmes novērtējuma ziņojumu (anotāciju) un Konvenciju netika saņemti. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Nacionālais Kino centrs (kompetentā institūcija), Ārlietu ministrija (publicē oficiālajā izdevumā „Latvijas Vēstnesis” par Konvencijas spēkā stāšanos). |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildes rezultātā nav paredzēta jaunu institūciju izveide vai esošo institūcija vai likvidācija un reorganizācija. Nacionālais kino centrs par Konvencijas īstenošanu atbildīgās institūcijas funkcijas veiks esošo personālresursu ietvaros. |
| 3. | Cita informācija | Nav |

Kultūras ministre Dace Melbārde

Valsts sekretārs Sandis Voldiņš

Dimiševskis 67358862

Uldis.Dimisevskis@nkc.gov.lv